ซื้อ 8 หุ้นฮิต! ช่วงดัชนีฟื้นตัวSET บ่ายแกว่งคล้ายช่วงเช้า
SET เช้านี้รีบาวด์ตามตลาดภูมิภาคที่ต่างฟื้นตัวตามสหรัฐฯ-ยุโรปหลังคาดหวังตัวเลขการจ้างงานนอกภาคเกษตรของสหรัฐจะออกมาดี ช่วยหนุนเศรษฐกิจโลกฟื้น แต่หุ้นหลักทั้งพลังงาน-แบงก์-สื่อสารยังไม่ฟื้น มีเพียงหุ้นขนาดกลางช่วยหนุน บ่ายนี้คาดดัชนีแกว่งคล้ายช่วงเช้า โดยมีแนวรับ 1,340-1,330 แนวต้าน 1,360-1,365 จุด
1 ต.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (1 ต.ค.) รีบาวด์ตามตลาดหุ้นต่างประเทศ โดยตลาดหุ้นภูมิภาคฟื้นตัวตามตลาดสหรัฐและยุโรป หลังตัวเลขการจ้างงานของสหรัฐเพิ่มขึ้น ทำให้คาดหวังว่าตัวเลขการจ้างงานนอกภาคเกษตรที่จะประกาศในวันพรุ่งนี้จะออกมาดีด้วยเช่นกัน
นักวิเคราะห์คาดช่วงบ่าย ดัชนีหุ้นไทยคงแกว่งคล้ายกับช่วงเช้า เนื่องจากตลาดจีนและฮ่องกงปิดทำการ ขณะที่วอลุ่มเทรดของตลาดยังบาง พร้อมให้แนวรับ 1,340-1,330 จุด ส่วนแนวต้าน 1,360-1,365 จุด ขณะที่แนะนำซื้อ SCC-CK-STEC–UNIQ–PS-CPALL-KTC และ NWR
 
นายเอกภาวิน สุนทราภิชาติ ผู้จัดการฝ่ายกลยุทธ์การลงทุน บล.ไทยพาณิชย์ เปิดเผยถึงตลาดหุ้นไทยเช้านี้รีบาวด์ในทิศทางเดียวกับตลาดหุ้นภูมิภาคที่ดีดตัวตามตลาดสหรัฐและยุโรป หลังจากออโตเมติก ดาต้า โพรเซสซิ่ง อิงค์ (ADP) ระบุว่า ภาคเอกชนของสหรัฐมีการจ้างงานเพิ่มขึ้นในเดือนก.ย.ทำให้คาดหวังว่าตัวเลขการจ้างงานนอกภาคเกษตรที่จะประกาศในวันพรุ่งนี้จะออกมาดีด้วย และช่วยทำให้เศรษฐกิจโลกฟื้นตัวได้บ้าง นอกจากนี้ตัวเลข PMI ภาคการผลิตของจีนออกมาตามคาดที่ต่ำกว่า 50
อย่างไรก็ดี การรีบาวด์ของดัชนีหากยังไม่สามารถยืนในแนว 1,360-1,365 จุดได้ยังมีโอกาสอ่อนตัว โดยหุ้นหลัก ๆ อย่างกลุ่มพลังงานยังไม่ฟื้นเนื่องจากราคาน้ำมันยังอยู่ในระดับต่ำ, กลุ่มแบงก์ อยู่ในช่วง Preview งบไตรมาส 3/58 คาดว่าบางแบงก์อาจมี NPL เร่งตัวขึ้น
ส่วนกลุ่ม ICT ยังไร้ปัจจัยหนุน โดยเฉพาะ ADVANC, INTUCH ที่มีประเด็นข้อพิพาท บริษัท ทีโอที จำกัด (มหาชน) หรือ ทีโอที เรื่องการจ่ายชดเชยกรณีแก้สัญญาสัมปทาน ซึ่งต้องดูว่าจะมีผลต่อการประมูล 4G หรือไม่ ดังนั้น ตลาดจึงไม่มีแรงหนุน มีเพียงแต่หุ้นขนาดกลางแต่ก็ทำได้ไม่มากนัก
แนวโน้มการลงทุนบ่ายนี้ คาดดัชนีหุ้นไทยคงแกว่งคล้ายกับช่วงเช้า เนื่องจากตลาดจีนและฮ่องกงปิดทำการ ขณะที่วอลุ่มเทรดของตลาดยังบาง พร้อมให้แนวรับ 1,340-1,330 จุด ส่วนแนวต้าน 1,360-1,365 จุด
 
บล.ธนชาต ระบุในบทวิเคราะห์ (1 ต.ค.) ว่า ดัชนีเช้านี้ยังไม่มีสัญญาณกลับตัวขึ้นที่ชัดเจน โดยยังอยู่แนวโน้มการพักฐานต่อไปในกรอบ 1,340-1,370 จุด และจะเกิดสัญญาณกลับตัวขึ้นที่ชัดเจนก็ต่อเมื่อ SET สามารถยืนเหนือ 1,370 จุดขึ้นไปได้
สำหรับกลุ่มหุ้นที่ดูน่าสนใจและคาดว่าจะมีแนวโน้มแข็งแกร่งกว่าตลาดยังเป็นหุ้นที่ได้ผลบวกจากมาตรการกระตุ้นเศรษฐกิจอย่างกลุ่มรับเหมาฯ และวัสดุก่อสร้าง SCC-CK-STEC และ UNIQ และกลุ่มอสังหา PS รวมไปถึงกลุ่มหุ้นที่เกี่ยวข้องกับการบริโภคในประเทศอย่าง CPALL-KTC
โดยวานนี้เริ่มเปิดขายซองประมูลรถไฟรางคู่ฉะเชิงเทรา-แก่งคอย 1.1 หมื่นล้าน (e-Auction 5 พ.ย.) และวันนี้เปิดขายซองจิระ-ขอนแก่นอีก 2.6 หมื่นล้าน และคาดว่าจะมีการเปิดประมูลมอเตอร์เวย์ 3 เส้นทาง และสนามบินสุวรรณภูมิเฟส 2 เร็วๆ นี้ รวมมูลค่า 2.6 แสนล้านบาท ยังคงแนะนำซื้อ CK-STEC-UNIQ และ NWR และมองการปรับลดลงของ SCC เป็นโอกาส ”ซื้อ” ต่อเนื่อง
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
JAS มูลค่าการซื้อขาย 1,288.72 ล้านบาท ปิดที่ 5.50 บาท ลดลง 0.10 บาท
JWD มูลค่าการซื้อขาย 526.37 ล้านบาท ปิดที่ 14.00 บาท ลดลง 0.40 บาท
KBANK มูลค่าการซื้อขาย 492.33 ล้านบาท ปิดที่ 171.50 บาท เพิ่มขึ้น 0.50 บาท
CPF มูลค่าการซื้อขาย 466.84 ล้านบาท ปิดที่ 20.90 บาท เพิ่มขึ้น 0.20 บาท
SCB มูลค่าการซื้อขาย 387.20 ล้านบาท ปิดที่ 136.50 บาท เพิ่มขึ้น 2.50 บาท
 
ที่มา: สำนักข่าวอินโฟเควสท์